প্রিজনার বি-৩০৮৭

**প্রিজনার বি-৩০৮৭** (Prisoner B-3087) হলো অ্যালান গ্র্যাটজ রচিত একটি কিশোর ঐতিহাসিক কল্পকাহিনি। বইটি রুথ এবং জ্যাক গ্রুয়েঞ্জারের সত্য ঘটনা অবলম্বনে রচিত, যারা হলোকস্টের সময় বন্দি ছিলেন। *প্রিজনার বি-৩০৮৭* ২০১৩ সালে স্কলাস্টিক ইনক কর্তৃক প্রকাশিত হয়।

## কাহিনি সংক্ষেপ
ইয়ানেক গ্রুয়েঞ্জার ১০ বছরের এক বালক। সে ১৯৩৯ সালে পোল্যান্ডের ক্রাকুফে বাস করত। ঠিক তখনই দ্বিতীয় বিশ্বযুদ্ধের শুরুতে অ্যাডলফ হিটলার পোল্যান্ড আক্রমণ করেন। নাৎসি পার্টি শহরটি দখল করে নেওয়ার পর, ইয়ানেক ও তার পরিবারকে ক্রাকুফ ঘেটোতে চলে যেতে বাধ্য করা হয়। সেখানে তারা অন্যান্য ইহুদি পরিবারের সাথে বসবাস করতে থাকে। দীর্ঘ তিন বছর ধরে ইয়ানেক দুই বেডরুমের একটি ছোট ও ঘিঞ্জি ফ্ল্যাটে ২০ জনের সাথে গাদাগাদি করে থাকত। সে তার চোখের সামনে অন্য পরিবার ও প্রিয়জনদের ধরে বিভিন্ন কনসেন্ট্রেশন ক্যাম্পে নিয়ে যেতে দেখেছে। সে জানত যে তারা আর ফিরবে না। ইয়ানেকের বয়স যখন তেরো বছর, তখন তাকে ও তার চাচাকে প্লাসজো কনসেন্ট্রেশন ক্যাম্পে নিয়ে যাওয়া হয়। সেখানে তারা দর্জিখানায় কাজ করত এবং জার্মান সৈন্য ও সহবন্দিদের (প্রিজনার অব ওয়ার) জন্য ইউনিফর্ম তৈরি করত। তার চাচার মৃত্যুর পর, ক্যাম্প কর্তৃপক্ষ তাকে অস্কার শিন্ডলার নামের এক ব্যক্তির এনামেলওয়্যার কারখানায় কাজের জন্য পাঠায়। দুঃখজনকভাবে, শিন্ডলার তার কারখানার ইহুদি বন্দিদের বাঁচানোর কাজ শুরু করার তিন মাস আগেই ইয়ানেককে প্লাসজো থেকে অন্যত্র বদলি করা হয়।

প্লাসজো কনসেন্ট্রেশন ক্যাম্পে এক বছর থাকার পর ইয়ানেককে উইলিজস্কা লবণের খনিতে পাঠানো হয়। সেখানে অল্প কিছুদিন কাজ করার পর তাকে তজেবিনিয়া কনসেন্ট্রেশন ক্যাম্পে স্থানান্তর করা হয়। নাৎসি সৈন্যরা এবং কাপোরা বন্দিদের সাথে খেলার পুতুলের মতো আচরণ করত। সঙ্গীরা মারা গেলে তাদের কবর দেওয়ার জন্য গর্ত খুঁড়েই ইয়ানেকের দিন কাটত। তজেবিনিয়াতে এক বছরের কম সময় থাকার পর, ইয়ানেক ও অন্য বন্দিদের গবাদিপশু বহনের ওয়াগনে (ক্যাটেল কার) গাদাগাদি করে তোলা হয় এবং বিরকেনাউ কনসেন্ট্রেশন ক্যাম্পে নিয়ে যাওয়া হয়। সেখানে পৌঁছানোর পর ইয়ানেক ও অন্য ইহুদি বন্দিদের গোসলখানায় (শাওয়ার) নিয়ে যাওয়া হয়। তারা ভেবেছিল তাদের মেরে ফেলা হবে। তাই তারা রক্ষীদের চিৎকার করে বলতে থাকে যেন সময় নষ্ট না করে তাদের মেরে ফেলা হয়। কিন্তু এর বদলে তাদের ওপর পানি ছিটানো হয় এবং এরপর নতুন জামাকাপড় ও জুতো দেওয়া হয়। ইয়ানেকের শরীরে বি-৩০৮৭ উল্কি (ট্যাটুব) এঁকে দেওয়া হয়। বিরকেনাউতে থাকার সময়, ইয়ানেক ১৩ বছর বয়সী এক ছেলের বার মিতজভাহ অনুষ্ঠানের সময় তার পাশে দাঁড়িয়েছিল। বিরকেনাউ থেকে এর সহযোগী ক্যাম্প অশউইৎজে স্থানান্তরিত হওয়ার আগ পর্যন্ত সে নিজেকে বাঁচিয়ে রাখার চেষ্টা করে।

ইয়ানেক ও তার সহবন্দিদের হেঁটে তাদের ষষ্ঠ কনসেন্ট্রেশন ক্যাম্প অশউইৎজে যেতে বাধ্য করা হয়। পথে তারা কেবল আরও ইহুদি বন্দিদের সাথে নেওয়ার জন্য থামত। সেখানে ড. মেঙ্গেলে তাকে এবং বাকি পুরুষদের ডানদিকের লাইনে পাঠিয়ে দেন। অশউইৎজ থেকে বেঁচে ফেরার পর, তাকে দুই সপ্তাহের মৃত্যু-মিছিলে (ডেথ মার্চ) সাখসেনহাউজেন কনসেন্ট্রেশন ক্যাম্পের দিকে নিয়ে যাওয়া হয়। সেখানে পৌঁছানোর কিছুক্ষণ পরেই তাকে আবার গবাদিপশু বহনের ওয়াগনে জোর করে তোলা হয় এবং বারগেন-বেলজেন কনসেন্ট্রেশন ক্যাম্পে পাঠানো হয়। সেখানে তাদের ভগ্ন স্বাস্থ্য ও দুর্বল শরীরের কারণে নাৎসি কর্মকর্তা ইহুদি বন্দিদের এক সপ্তাহ কাজ না করার নির্দেশ দেয়। এর বদলে তাদের খেয়ে শক্তি ফিরে পেতে বলা হয়। এর কিছুদিন পরেই তাকে আবার ওয়াগনে তোলা হয় এবং বুখেনওয়াল্ড কনসেন্ট্রেশন ক্যাম্পে পাঠানো হয়। অন্যান্য কনসেন্ট্রেশন ক্যাম্পের মতো না হয়ে বুখেনওয়াল্ড চিড়িয়াখানা হিসেবে জনসাধারণের জন্য উন্মুক্ত ছিল। এটি চালাতেন কার্ল কোচ এবং তার স্ত্রী, যাকে "বুখেনওয়াল্ডের ডাইনি" বলা হতো। বুখেনওয়াল্ডের ডাইনির হাত থেকে বাঁচার পর ইয়ানেককে আবারও ওয়াগনে করে গ্রোস-রোজেন কনসেন্ট্রেশন ক্যাম্পে পাঠানো হয়। সেখানে তার জ্যাকেটের একটি বোতাম হারানোর অপরাধে তাকে ২০ বারেরও বেশি চাবুক মারা হয়। এরপর তাকে দ্বিতীয় মৃত্যু-মিছিলে পাঠানো হয়। এবার তাকে তার দশম ক্যাম্প, ডাকাউ কনসেন্ট্রেশন ক্যাম্পে পাঠানো হয়। শেষ পর্যন্ত সেখানে আমেরিকান সৈন্যরা তাকে বন্দিদশা থেকে উদ্ধার করে।

## বিষয়বস্তু
গ্র্যাটজ দ্বিতীয় বিশ্বযুদ্ধ চলাকালীন প্রধান চরিত্রের কাটানো বিভিন্ন কনসেন্ট্রেশন ক্যাম্পের কথা আলোচনা করেছেন:
* প্লাসজো কনসেন্ট্রেশন ক্যাম্প
* উইলিজস্কা লবণের খনি
* তজেবিনিয়া কনসেন্ট্রেশন ক্যাম্প
* বিরকেনাউ কনসেন্ট্রেশন ক্যাম্প
* অশউইৎজ কনসেন্ট্রেশন ক্যাম্প
* সাখসেনহাউজেন কনসেন্ট্রেশন ক্যাম্প
* বারগেন-বেলজেন কনসেন্ট্রেশন ক্যাম্প
* বুখেনওয়াল্ড কনসেন্ট্রেশন ক্যাম্প
* গ্রোস-রোজেন কনসেন্ট্রেশন ক্যাম্প
* ডাকাউ কনসেন্ট্রেশন ক্যাম্প
গ্র্যাটজ সেই সময়ের গুরুত্বপূর্ণ ব্যক্তিদের পরিচয় করিয়ে দিয়েছেন, যেমন অ্যামন গোথ, ড. মেঙ্গেলে, কার্ল কোচ, ইলসে কোচ এবং অস্কার শিন্ডলার।

## অভ্যর্থনা
*প্রিজনার বি-৩০৮৭* একটি জুনিয়র লাইব্রেরি গিল্ডের বই।

*[[কারকাস রিভিউস]]* *প্রিজনার বি-৩০৮৭* বইটিকে "হাড়হিম করা কাহিনি যা বিশ্বের উপেক্ষা করা উচিত নয়" বলে অভিহিত করেছে। *[[পাবলিশার্স উইকলি]]* লিখেছে যে গ্র্যাটজের "পুঙ্খানুপুঙ্খভাবে সবকিছু অন্তর্ভুক্ত করার সংকল্প এবং হিস্ট্রি চ্যানেলের মতো বর্ণভঙ্গি গল্পের মূল প্রবাহকে কিছুটা বাধাগ্রস্ত করার ঝুঁকি তৈরি করে। তবে বেশিরভাগ সময়ই গ্র্যাটজ ইয়ানেকের অবিশ্বাস..., নিয়তিবাদ, আকাঙ্ক্ষা এবং অকল্পনীয় পরিস্থিতির মুখে তার সংকল্পকে নিপুণভাবে ফুটিয়ে তুলেছেন।" জিউশ বুক কাউন্সিলের পক্ষে ডেব্রা গোল্ড উল্লেখ করেছেন, "বইটির ভাষা সংক্ষিপ্ত অথচ উদ্দীপক, যা পাঠককে আকৃষ্ট করে। এলি উইজেলের 'নাইট'-এর মতোই এটি আশা ও বেঁচে থাকার সম্ভাবনা জিইয়ে রেখে হলোকস্টের অন্ধকার দিকটি মর্মান্তিকভাবে তুলে ধরে।"

ব্যাঙ্ক স্ট্রিট কলেজ অফ এডুকেশন *প্রিজনার বি-৩০৮৭*-কে ১২–১৪ বছর বয়সী শিশুদের জন্য ২০১৪ সালের সেরা বইগুলোর একটি হিসেবে মনোনীত করেছে।

## তথ্যসূত্র

বিষয়শ্রেণী:২০১৩-এর মার্কিন উপন্যাস
বিষয়শ্রেণী:২০১৩-এর শিশুতোষ বই
বিষয়শ্রেণী:অ্যালান গ্র্যাটজের উপন্যাস
বিষয়শ্রেণী:শিশুদের ঐতিহাসিক উপন্যাস
বিষয়শ্রেণী:মার্কিন কিশোর উপন্যাস
বিষয়শ্রেণী:মার্কিন ঐতিহাসিক উপন্যাস
বিষয়শ্রেণী:হলোকস্ট সম্পর্কিত উপন্যাস
বিষয়শ্রেণী:হলোকস্ট সম্পর্কিত শিশুতোষ বই
বিষয়শ্রেণী:শিশুতোষ ঐতিহাসিক উপন্যাস